บลจ.อยุธยาส่งทาร์เก็ตฟันด์เป้ากำไรหุ้น10%
บลจ.อยุธยา เสนอขายกองทุนเปิดกรุงศรีอิควิตี้ 10% ทาร์เก็ต 3 เน้นลงทุนตลาดหุ้นไทย ตั้งเป้าผลตอบแทน 10%
19 ม.ค. 2554

บลจ.อยุธยา เสนอขายกองทุนเปิดกรุงศรีอิควิตี้ 10% ทาร์เก็ต 3 เน้นลงทุนตลาดหุ้นไทย ตั้งเป้าผลตอบแทน 10% 
นายฉัตรพี ตันติเฉลิม ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) อยุธยา เปิดเผยว่า บริษัทได้เสนอขายกองทุนเปิดกรุงศรีอิควิตี้ 10% ทาร์เก็ต 3 (KFEQ10-3) เพื่อตอบสนองความต้องการของลูกค้าที่ต้องการลงทุนระยะสั้นกับกองทุนประเภททาร์เก็ตฟันด์ (Target Fund) เป็นกองทุนที่กำหนดเป้าหมายและจ่ายคืนผลตอบแทนให้แก่ผู้ลงทุนเมื่อหน่วยลงทุนมีมูลค่าเพิ่มประมาณ10% หรือไม่ต่ำกว่า 11.11 บาทต่อหน่วย ภายในระยะเวลาประมาณ 1 ปีหรือน้อยกว่า 
ทั้งนี้ กองทุนจะเน้นลงทุนในหุ้นที่มีปัจจัยพื้นฐานที่ดีและมีแนวโน้มการเติบโตสูงโดยใช้กลยุทธ์การลงทุนที่อาศัยความเชี่ยวชาญในการเลือกหลักทรัพย์และความคล่องตัวในการปรับกลยุทธ์การลงทุนตามสถานการณ์เพื่อสร้างผลตอบแทนตามเป้าหมายภายใต้ความเสี่ยงที่เหมาะสม 
นายฉัตรพี กล่าวว่า บริษัทมีมุมมองในเชิงบวกกับตลาดหุ้นไทยที่ยังคงน่าลงทุน เมื่อเทียบกับตลาดอื่นในภูมิภาค เนื่องจากเศรษฐกิจไทยในปี 2554 ยังคงขยายตัวในระดับดีด้วยการขับเคลื่อนจากการบริโภคและการลงทุน รวมถึงเมื่อพิจารณาถึงผลประกอบการของบริษัทจดทะเบียนไทย พบว่ายังอยู่ในระดับดีและคาดว่าจะเติบโตได้อย่างต่อเนื่องราว 18-20% นอกจากนี้ตลาดหุ้นไทยยังคงได้รับประโยชน์จากกระแสเงินทุนไหลเข้า อีกทั้งการคาดการณ์ P/E ของตลาดหุ้นไทยในปี 2554 ถึงแม้ว่าจะมีความใกล้เคียงกับตลาดภูมิภาค แต่อัตราการเติบโตของกำไรจะสูงกว่าหลายเท่า ซึ่งในระยะเวลาอันสั้น กองทุนนี้จะเป็นอีกทางเลือกหนึ่งของผู้ลงทุนที่ยังคงสนใจลงทุนในตลาดหุ้นไทย 
กองทุนเปิดกรุงศรีอิควิตี้ 10% ทาร์เก็ต 3 (KFEQ10-3) เปิดเสนอขายครั้งเดียวระหว่างวันที่ 20-26 ม.ค.2554 นี้ ลงทุนขั้นต่ำ 10,000 บาท